Predkladacia správa

Ministerstvo kultúry Slovenskej republiky (ďalej len „ministerstvo kultúry“) v súlade        s uznesením vlády SR č. 766/2002 k Programu záchrany, stabilizácie a konzervovania tradičných nosičov informácií v SR bod D.1. a na základe Plánu práce vlády Slovenskej republiky na rok 2010 (úloha č. 4 na mesiac február) predkladá na rokovanie vlády Slovenskej republiky materiál Vecný, časový a finančný harmonogram prevádzky technologického zariadenia na masovú deacidifikáciu ohrozených dokumentov v knižniciach a archívoch (ďalej len „harmonogram“). 
 Predložený harmonogram nadväzuje na Stratégiu rozvoja slovenského knihovníctva na roky 2008 – 2013, ktorú vláda Slovenskej republiky schválila uznesením č. 943/2007. Je aj v súlade s Dlhodobým zámerom štátnej vednej a technickej politiky do roku 2015, schváleným uznesením vlády SR č. 766/2007, pretože zabezpečuje realizáciu výskumu a vývoja v oblasti záchrany, stabilizácie a konzervovania tradičných nosičov informácií (textových dokumentov v knižniciach a archívoch). 
Harmonogram stručne popisuje súčasný stav a rozsah ohrozenia nosičov informácií na drevitom papieri (tzv. kyslý papier), navrhuje možnosti riešenia (odstránenie kyslosti – deacidifikácia), ktoré sa dajú vhodne a efektívne použiť pre knižnice a archívy,  a upozorňuje, že kapacita súčasnej ochrany je nedostatočná a na hromadnú ochranu nie sú vytvorené podmienky. 
Cieľom harmonogramu je komplexná realizácia návrhov riešení štátneho medzirezortného výskumného programu v oblasti ochrany historických kníh a archívnych dokumentov a návrhu optimálneho technologického riešenia záchrany historických nosičov informácií na tzv. kyslom papieri, čím sa predĺži životnosť ohrozených papierových nosičov informácií – výskumná úloha č. 2003 SP č. 200280301 – Záchrana, stabilizácia a konzervovanie tradičných nosičov informácií v Slovenskej republike (KNIHA SK). Slovenská národná knižnica v Martine (ďalej len „SNK“)  a Ministerstvo vnútra Slovenskej republiky – Slovenský národný archív (ďalej len „SNA“),  sa definujú ako povinné subjekty využívajúce výsledky  výskumu a vývoja a v protokole o odovzdaní a  prevzatí výsledkov riešenia úlohy výskumu a vývoja medzi Slovenskou technickou univerzitou v Bratislave – Fakultou chemickej a potravinárskej technológie a  Ministerstvom školstva Slovenskej republiky, sa jednoznačne uvádzajú.
Predkladaný harmonogram obsahuje návrh riešení vrátane vybudovania Integrovaného konzervačného centra (ďalej len „IKC“) na detašovanom pracovisku SNK vo Vrútkach a jeho následného vybavenia potrebnými technológiami, ako aj  samotnej prevádzky. Navrhované IKC poskytne svoje kapacity nielen knižniciam  a SNA, ale aj iným rezortom a inštitúciám, ako sú napr. Ministerstvo obrany Slovenskej republiky (Vojenský kartografický ústav, Vojenský archív, Vojenský historický archív a pod.), Úrad geodézie, kartografie a katastra Slovenskej republiky. Zároveň sa predpokladá, že IKC sa môže stať pracoviskom vývoja ďalších technologických postupov a zariadení, ako aj vzdelávania a výchovy odborníkov v oblasti ochrany a záchrany  ohrozených dokumentov.  Zriadenie IKC je úvodným projektom na budovanie pracovísk na ochranu a konzervovanie jednotlivých častí kultúrneho dedičstva Slovenskej republiky.
Návrh harmonogramu ministerstvo kultúry koncipovalo v súčinnosti so SNK a SNA.
Materiál predkladaný v tejto podobe nemá finančný, ekonomický, environmentálny vplyv, vplyv na zamestnanosť a na podnikateľské prostredie. Doložka  na posudzovanie vplyvov je súčasťou materiálu.  
Predkladaný materiál prešiel medzirezortným pripomienkovým konaním, ktorého vyhodnotenie je jeho súčasťou.   
Ministerstvo kultúry predkladá materiál na rokovanie vlády SR bez rozporov.